14 brandweerbeamptes van Kaapstad vlug nadat hulle deur ontstoke inwoners met klippe bestook en selfs met grawe geslaan is | SAUK.co.za - Nuus.info
Twee vroulike brandbestryders is rondgestoot en hulle het besluit om liewers terug na die brandweerwa te gaan.
“Op pad uit, is hulle aangerand en met grawe en vuiste geslaan. Een is selfs met ’n vullisdrom gegooi,” het Layne gesê.
Volgens Layne is een beampte geskop en geslaan en lede van die gemeenskap het haar met ’n graaf geslaan.
“Sy het haar arm gebruik om die houe te stop en het in die proses haar gewrig gebreek. Die ander brandweerbeamptes het tot haar redding gekom, waarna hulle ook deurgeloop het.”
Volgens Layne het die beamptes daarin geslaag om uit die gebied te kom en moes hulle van hul toerusting agterlaat.
“Gelukkig het van die gemeenskapslede die toerusting later aan ons lede, wat in die gebied was, terugbesorg.
Kapt. FC van Wyk het bevestig dat die brandweermanne omstreeks 17:30 aangeval is.
“ ’n 30-jarige man is in hegtenis geneem op klagte van aanranding en kwaadwillige beskadiging van eiendom.
Die verdagte sal in die landdroshof in Kuilsrivier verskyn,” het Van Wyk gesê.
Intussen het brandweerbeamptes, wat anoniem wou bly, gesê Saterdagaand se voorval het ’n traumatiese uitwerking op hulle almal gehad.
“Dit is die tipe ding wat jou altyd sal bybly. Selfs al was ons nie op die toneel nie, staar dieselfde gevare ons daagliks in die gesig,” het hy gesê.
“Ons spanne word aangerand terwyl hulle lewens probeer red. Mense raak kwaad as ons te lank vat,” het ’n ander lid gesê.
Volgens die brandweerbeamptes is almal erg getraumatiseerd.
“Daar is al op my geskiet, ek is met klippe bestook. Dis die dank wat ons kry omdat ons mense probeer help.”
Layne het gesê hoewel niemand ernstige beserings opgedoen het nie, sal die sielkundige nagevolge van die voorval nog lank by hulle spook.
Al die lede het behandeling gekry en berading word aangebied. Die lede wat beseer is, is almal op verlof tot verdere kennisgewing.
“Ons brandbestryders is uiters toegewyd. Dit was ’n traumatiese ervaring vir hulle en dit gaan ’n tydjie vat om dit te verwerk. Ons lede sal egter altyd daar wees om vure te blus.”
« ‘n Bekende Tzaneense boer is in ‘n verbete stryd met die regering gewikkel om te verhoed dat sy wildsplaas die eerste plaas in die geskiedenis word wat onteien word sonder vergoeding
Barbaar Steek Bejaarde Vrou Binne-in Bank Dood Tydens Gewapende Rooftog in Douglas. Man in Breipaal Vasgevang »